b'\n_START_ARTICLE_\nCvartet de coarde\n_START_PARAGRAPH_\nCvartetul de coarde este un ansamblu muzical pentru interpre\xc8\x9bi de instrumente cu coarde - de regul\xc4\x83 dou\xc4\x83 viori, o viol\xc4\x83 \xc8\x99i violoncel - sau o lucrare scris\xc4\x83 pentru un asemenea grup. Cvartetul de coarde este unul dintre cele mai frecvent utilizate ansambluri de camer\xc4\x83 folosite \xc3\xaen muzica clasic\xc4\x83, majoritatea compozitorilor din secolul al XVIII-lea \xc3\xaencoace compun\xc3\xa2nd cvartete pentru coarde.\n_START_SECTION_\nIstoric\n_START_PARAGRAPH_\nOriginile cvartetului de coarde se g\xc4\x83sesc \xc3\xaen sonata trio din muzica baroc\xc4\x83 \xc3\xaen care doi soli\xc8\x99ti interpretau acompania\xc8\x9bi de un basso continuo (cum ar fi violoncelul) sau claviatur\xc4\x83. Un exemplu foarte timpuriu este sonata \xc3\xaen patru p\xc4\x83r\xc8\x9bi pentru ansamblu de coarde a lui Gregorio Allegri (1582-1652) care poate fi considerat un prototip pentru cvartetul de coarde. La \xc3\xaenceputul secolului al XVIII-lea compozitorii ad\xc4\x83ugau \xc8\x99i un al treilea solist \xc8\x99i a \xc3\xaenceput s\xc4\x83 se elimine claviatura, l\xc4\x83s\xc3\xa2nd doar violoncelul pentru linia bas. C\xc3\xa2nd Alessandro Scarlatti a compus lucrarea Sonata \xc3\xa0 Quattro per due Violini, Violetta, e Violoncello senza Cembalo (Sonata pentru patru instrumente: dou\xc4\x83 viori, viol\xc4\x83 \xc8\x99i violoncel f\xc4\x83r\xc4\x83 clavecin), aceasta a fost o evolu\xc8\x9bie natural\xc4\x83 a tradi\xc8\x9biei existente._NEWLINE_Cvartetul pentru coarde a c\xc4\x83p\xc4\x83tat importan\xc8\x9b\xc4\x83 prin intermediul compozitorului Joseph Haydn. Haydn va compune zece cvartete pentru coarde, publicate drept Op. 1 \xc8\x99i Op. 2. Acestea au cinci p\xc4\x83r\xc8\x9bi \xc8\x99i au forma: parte rapid\xc4\x83, menuet sau trio I, parte lent\xc4\x83, menuet sau trio II \xc8\x99i un final rapid. Dup\xc4\x83 aceasta Haydn a \xc3\xaencetat s\xc4\x83 compun\xc4\x83 cvartete c\xc3\xa2\xc8\x9biva ani dar a revenit din nou la gen \xc3\xaen 1769-1772 compun\xc3\xa2nd 18 cvartete cu Op. 9, 17 \xc8\x99i 20. Acestea erau compuse \xc3\xaentr-o form\xc4\x83 ce a devenit standard pentru Haydn \xc8\x99i ceilal\xc8\x9bi compozitori \xc8\x99i anume patru p\xc4\x83r\xc8\x9bi: o parte rapid\xc4\x83, o parte lent\xc4\x83, un menuet sau trio \xc8\x99i un final rapid. \xc3\x8en total, Haydn a compus 68 de cvartete pentru coarde._NEWLINE_\xc3\x8encep\xc3\xa2nd cu Haydn cvartetul pentru coarde a devenit prestigios \xc8\x99i este considerat un adev\xc4\x83rat test al artei compozitorului. Aceasta se datoreaz\xc4\x83 faptului c\xc4\x83 paleta de sunete este mai restr\xc3\xa2ns\xc4\x83 dec\xc3\xa2t \xc3\xaen muzica orchestral\xc4\x83._NEWLINE_Cvartetul de coarde a \xc3\xaenflorit \xc3\xaen perioada clasic\xc4\x83, Mozart, Beethoven \xc8\x99i Schubert compun\xc3\xa2nd serii celebre de cvartete. O avut loc o u\xc8\x99oar\xc4\x83 \xc3\xaencetinire a compunerii de cvartete de coarde \xc3\xaen secolul al XIX-lea, \xc3\xaen aceast\xc4\x83 perioad\xc4\x83 compizitorii compuneau \xc3\xaen general un singur cvartet, de\xc8\x99i Anton\xc3\xadn Dvo\xc5\x99\xc3\xa1k a compus 14 cvartete. La apari\xc8\x9bia perioadei moderne \xc3\xaen muzica clasic\xc4\x83 cvartetul pentru coarde \xc8\x99i-a rec\xc4\x83p\xc4\x83tat popularitatea \xc3\xaen r\xc3\xa2ndul compozitorilor \xc8\x99i a jucat un rol important \xc3\xaen special \xc3\xaen dezvoltarea artistic\xc4\x83 a compozitorilor Arnold Schoenberg, B\xc3\xa9la Bart\xc3\xb3k \xc8\x99i Dmitri Shostakovich. Dup\xc4\x83 Al Doilea R\xc4\x83zboi Mondial unii compozitori precum Pierre Boulez \xc8\x99i Olivier Messiaen au pus la \xc3\xaendoial\xc4\x83 relevan\xc8\x9ba cvartetului de coarde \xc8\x99i au evitat s\xc4\x83 compun\xc4\x83 asemenea lucr\xc4\x83ri. Totu\xc8\x99i, \xc3\xaencep\xc3\xa2nd cu anii 1960 compozitorii au \xc3\xaenceput din nou s\xc4\x83 acorde aten\xc8\x9bie acestui gen.\n_START_SECTION_\nVaria\xc8\x9biuni ale cvartetului de coarde\n_START_PARAGRAPH_\nMulte alte ansambluri de camer\xc4\x83 sunt v\xc4\x83zute ca modific\xc4\x83ri ale cvartetelor de coarde: cvintetul de coarde este un cvartet de coarde cu o viol\xc4\x83 suplimentar\xc4\x83, violoncel sau contrabas; trioul de coarde are o vioar\xc4\x83, o viol\xc4\x83 \xc8\x99i un violoncel; cvintetul de pian este un cvartet de coarde cu un pian ad\xc4\x83ugat; cvartetul de pian este un cvartet de coarde \xc3\xaen care una din viori este \xc3\xaenlocuit\xc4\x83 cu un pian iar cvintetul de clarinet este un cvartet de coarde cu un clarinet ad\xc4\x83ugat.'